గురు (2017 సినిమా)

గురు  2017, మార్చి 31న విడుదలైన తెలుగు చలనచిత్రం. సుధ కొంగర దర్శకత్వం వహించిన ఈ చిత్రంలో వెంకటేష్, రితికా సింగ్, నాజర్‌, తనికెళ్ల భరణి నటించగా, సంతోష్‌ నారాయణన్‌ సంగీతం అందించాడు. సుధ కొంగర తమిళ, హిందీ భాషల్లో రూపొందించిన ద్విభాషాచిత్రం ఇరుది సుత్రు (సాలా ఖద్దూస్ - హిందీ) సినిమాకు రిమేక్ చిత్రం ఇది. ఇందులో ఆర్. మాధవన్, రితికా సింగ్ నటించారు. ఈ చిత్రానికి ప్రేక్షకులు, సినీ విమర్శకుల నుండి అనుకూల స్పందనలు అందుకుంది.

కథ
సిన్సియర్ బాక్సింగ్ కోచ్ ఆదిత్య (వెంకటేష్)  తన ముక్కుసూటితనం, కోపం కారణంగా అనేక ఇబ్బందులు ఎదుర్కొంటాడు. బాక్సింగ్ అసోసియేషన్ లో జరిగే రాజకీయాల వల్ల ఢిల్లీ నుంచి వైజాగ్ కు బదిలీ అయిన ఆదిత్య తనేంటో రుజువు చేసుకోవాలనుకుంటాడు. ఆ క్రమంలో కూరగాయలు అమ్ముకుని బతికే పేదింటి అమ్మాయి రామేశ్వరి (రితికా సింగ్) ఆదిత్యకు కనిపిస్తుంది. రామేశ్వరిలో ఉన్న ప్రతిభను గుర్తించి ఆమెకు బాక్సింగ్ శిక్షణ ఇవ్వడం మొదలుపెడతాడు. ఇతరుల వల్ల ఆదిత్య, రామేశ్వరి ఇద్దరూ అనేక ఒడుదొడుకులు ఎదుర్కొంటారు. వారు వాటిని అధిగమించి ఛాంపియన్ బాక్సర్ గా ఎలా తీర్చిదిద్దాడన్నది మిగతా కథ.

తారాగణం
 దగ్గుబాటి వెంకటేష్ (ఆదిత్య/ఆది)
 రితికా సింగ్ (రామేశ్వరి/రాములు)
 నాజర్‌ (పంచ్ పాండ్స్)
 ముంతాజ్‌ సర్కార్‌ (లక్ష్మీ/లక్స్)
 తనికెళ్ల భరణి (మురళి)
 రఘుబాబు (సోములు)
 అనితా చౌదరి (రాజ్యం)
 జాకీర్‌ హుస్సేన్‌ (దేవ్ ఖత్రి)
 అనంత్ బాబు (బాక్సింగ్ అసోసియేషన్ మెంబరు)
 సంచన నటరాజన్ (బాక్సింగ్ విద్యార్థి)

సాంకేతికవర్గం
 బ్యానర్‌: వైనాట్‌ స్టూడియోస్‌
 కథనం: సుధ కొంగర, సునంద రఘునాధన్‌
 మాటలు: హర్షవర్ధన్
 కూర్పు: సతీష్‌ సూర్య
 సంగీతం: సంతోష్ నారాయణన్
 ఛాయాగ్రహణం: కె.ఏ. శక్తివేల్‌
 నిర్మాత: ఎస్‌. శశికాంత్‌
 కథ, దర్శకత్వం: సుధ కొంగర

 నిర్మాణం 
2016 సెప్టెంబరులో హైదరాబాదులో చిత్రీకరణ ప్రారంభమై, వైజాగ్, హైదరాబాదు,గోవాలో చిత్రీకరణ జరుపుకుంది. 2016 డిసెంబరులో మొదటివారంలో షూటింగ్  పూర్తయింది. తమిళ మాతృకకు పనిచేసిన సంతోష్ నారాయణన్ సంగీత దర్శకుడిగా, సతీష్ సూర్య కూర్పు గా ఈ సినిమాకు కూడా పనిచేశాడు. కళా దర్శకుడిగా టి. సంతానం స్థానంలో జాకీ ని తీసుకున్నారు.

 పాటలు 

ఈ చిత్రానికి సంతోష్ నారయన్ సంగీతం అందించాడు. లహరి మ్యూజిక్ ద్వారా పాటలు విడుదలయ్యాయి. వెంకటేష్ పాడిన జింగిడి పాట మినహా, మిగిలిన పాటల ట్యూన్స్ తమిళ చిత్రం నుండి తీసుకోబడ్డాయి.

మూలాలు

బయటి లంకెలు

వర్గం:2017 తెలుగు సినిమాలు
వర్గం:వెంకటేష్ నటించిన సినిమాలు
వర్గం:నాజర్ నటించిన సినిమాలు
వర్గం:తనికెళ్ళ భరణి సినిమాలు
వర్గం:రఘుబాబు నటించిన సినిమాలు
వర్గం:తెలుగు క్రీడల సినిమాలు